Konur sem æðstu stjórnendur : hvers vegna ekki?
Markmið þessarar rannsóknar var að skoða þá þætti sem gætu haft áhrif á leið kvenna að æðstu stjórnunarstöðum í fyrirtækjum og þá með áherslu á fyrirtæki sem tengjast fjármálageiranum. Konur hafa átt undir högg að sækja þegar kemur að ráðningum í æðstu stjórnunarstöður þrátt fyrir aukna og mikla þátttöku þeirra á vinnumarkaðinum. Þó svo að viðhorf samfélagsins í garð kvenna hafi breyst þá gengur þróunin hægt og kynjabundinn launamunur lifir enn þann dag í dag góðu lífi. Fjallað er um þá þætti sem hugsanlega geta haft hamlandi áhrif á möguleika kvenna á starfsframa innan fyrirtækja. Umfjöllun er um eðlishyggju og félagsmótun, áhrif staðalímyndunar, menningar, tengslanets, mismunandi stjórnunarstíla og launamismunar eru rædd, stjórnun og mismunandi stjórnunarstílar eru til umfjöllunar sem og áhrif lagasetningar um kynjakvóta í fyrirtækjum. Til að rannsaka þessa þætti framkvæmdi höfundur rannsókn á skoðunum kvenna til þessara þátta. Rannsóknin var byggð á blandaðri rannsóknaraðferð, fyrst var gerð megindleg viðhorfskönnun þar sem upplýsingar fengust frá 97 konum sem eru í stjórnendastöðum á Íslandi. Henni var síðan fylgt eftir með eigindlegri rannsókn, þar sem viðtöl voru tekin við fimm háttsetta kvenstjórnendur á Íslandi. Niðurstöður þessara rannsókna voru síðan dregnar saman og túlkaðar. Helstu niðurstöður rannsóknarinnar styðja fyrri rannsóknir á þeim þáttum sem hafa áhrif á leið kvenna í æðstu stjórnunarstöður. Menning og hefðir, staðalímyndir, félagsmótun, tengslanet, fjölmiðlar og mismunandi eðliseiginleikar eru allt hindranir sem konur þurfa að kljást við á framabraut sinni. Þá er samræming heimilis og vinnu gjarnan konum erfiðari en körlum. Jákvæðar breytingar eru þó í sjónmáli þótt sumum finnist þær ganga helst til hægt; konum hefur fjölgað í stjórnunarstöðum, lengra fæðingarorlof feðra hefur jákvæð áhrif og almennt er litið jákvæðum augum á kynjakvóta þó svo að markmið hans hafi ekki náð að skila sér að fullu ennþá. Það tekur tíma að breyta menningu og hefðum í samfélögum en segja má að viðhorf gagnvart rótgrónum hugmyndum séu hægt og bítandi að breytast. Miklu máli skiptir að ungar konur fái það uppeldi og þá sýn að þeim séu allir vegir færir í samfélaginu og þær hafi þannig þor og kjark til að brjóta upp gamlar hugmyndir og gildi og aðlagi þau að nútíma þjóðfélagi.
Meistaraprófsritgerðir, Stjórnun, Stjórnunarhættir, Menning, Siðvenjur, Tengslanet, Kynjakvótar, Staðalímyndir
Networked Digital Library of Theses and Dissertations